- Мне давялося крытыкаваць, бо я прыехала ў Літву пасля турмы, пасля досыць цяжкіх уцёкаў з Беларусі, а ў гэты час у турме працягвалі знаходзіцца мае сябры: і кандыдаты ў прэзідэнты, і актывісты апазіцыі. Трэба было ратаваць гэтых людзей. Акрамя таго, акурат у дзень майго прыезду быў арыштаваны Алесь Бяляцкі, у тым ліку таму, што заходнія краіны здалі рахункі праваабарончага цэнтру «Вясна» беларускім уладам. Я была вымушаная сказаць, што тыя рэпрэсіі, якія абрынуліся на беларускі народ, былі выкліканыя ў тым ліку спыненнем міжнароднай ізаляцыі Лукашэнкі. А зрабіла гэта Даля Грыбаўскайтэ, калі запрасіла Лукашэнку ў Вільню. Да гэтага ён быў пад жорсткімі санкцыямі Еўразвязу і нікуды не мог ўязджаць далей краін арабскага усходу.